ซอยกัปตันบุช

thumb|ซอยกัปตันบุชช่วงหน้าสถานทูตโปรตุเกส

**ซอยกัปตันบุช** หรือ **ตรอกกัปตันบุช** หรือชื่ออย่างเป็นทางการว่า **ซอยเจริญกรุง 30** เป็นซอยแยกจากถนนเจริญกรุงในพื้นที่แขวงสี่พระยา เขตบางรัก กรุงเทพมหานคร ใกล้กับถนนสี่พระยาและท่าน้ำสี่พระยา ติดกับริมฝั่งแม่น้ำเจ้าพระยา

ชื่อซอยกัปตันบุชมีที่มาจากจอห์น บุช นักเดินเรือชาวอังกฤษ ผู้เข้ามาอาศัยและรับราชการในรัชสมัยรัชกาลที่ 5 จนมีตำแหน่งเป็นอธิบดีกรมเจ้าท่า และได้รับบรรดาศักดิ์เป็นพระยาวิสูตรสาครดิฐ ซึ่งเคยมีบ้านพำนักอยู่บริเวณแถบนี้  โดยในซอยเป็นที่ตั้งของบ้านเลขที่ 1 ของถนนเจริญกรุง เป็นบ้านที่มีสถาปัตยกรรมสวยงามแบบยุโรปนีโอคลาสสิก ตัวอาคารก่ออิฐถือปูนสองชั้น หลังคาทรงปั้นหยา และออกแบบเป็นหน้าจั่วตรงกลางด้านหน้าอาคาร ผนังทาสีเหลือง หน้าต่างทาสีเขียวมะกอกตัดขอบขาว ประตูหน้าต่างเป็นทรงโค้งแบบโรมัน 

บ้านหลังนี้มักมีความเข้าใจผิดว่าเป็นบ้านของกัปตันบุช แต่ตามหลักฐานชื่อของเจ้าบ้านเลขที่ 1 ถนนเจริญกรุงของกรมไปรษณีย์โทรเลข พบว่าในปี พ.ศ. 2454 เป็นบ้านของขุนราชพิมาน บุตรชายของพระยาพิทักษ์ภูบาล ขึ้นกรมรักษาพระองค์ปืนทองปลายซ้าย  เคยเป็นอาคารที่ทำการของกรมพระคลังข้างที่ (สำนักงานทรัพย์สินส่วนพระมหากษัตริย์ ในปัจจุบัน) และเคยเป็นที่ทำการของบริษัทสุราฝรั่งเศส รวมถึงเคยเป็นที่ตั้งของโรงเรียนอาชีวศึกษาแห่งแรกในประเทศไทยอีกด้วย คือ โรงเรียนอาชีพช่างกล  (สถาบันเทคโนโลยีปทุมวัน ในปัจจุบัน) ซึ่งในระยะแรกดำเนินกิจการและทำการสอนโดยทหารเรือ ปัจจุบันสำนักงานทรัพย์สินส่วนพระมหากษัตริย์ได้เข้ามาบูรณะ ถือเป็นอาคารอนุรักษ์และโบราณสถานแห่งหนึ่งของกรุงเทพมหานคร และด้านข้างทางขวา เป็นอาคารคลังสินค้าเก่า ซึ่งครั้งหนึ่ง หลุยส์ ที. ลีโอโนเวนส์ บุตรชายของแอนนา ลีโอโนเวนส์ หรือแหม่มแอนนา เคยมาเช่าประกอบกิจการอยู่

ในอดีต ย่านซอยกัปตันบุชตลอดจนถนนเจริญกรุง รวมถึงถนนสี่พระยา เป็นย่านแห่งหนึ่งที่มีความคึกคักและเจริญที่สุดของกรุงเทพมหานคร นอกเหนือจากย่านเยาวราช, สำเพ็ง หรือตลาดน้อย เป็นแหล่งที่อาศัยและประกอบกิจการรวมถึงเป็นที่ทำการทางราชการของชาวต่างชาติ โดยเฉพาะชาวตะวันตก ซึ่งยังคงปรากฏหลักฐานมาจนถึงปัจจุบันด้วยอาคารเก่าแก่ที่มีความสวยงามทางสถาปัตยกรรมหลายแห่ง เช่น สถานทูตโปรตุเกส อันเป็นสถานทูตต่างประเทศแห่งแรกที่มีขึ้นในพื้นที่กรุงเทพมหานคร โดยสร้างมาตั้งแต่รัชสมัยรัชกาลที่ 2 ตัวอาคารสร้างด้วยสถาปัตยกรรมแบบโคโลเนียลโปรตุเกส, อาคารศุลกสถาน หรือโรงภาษีร้อยชักสาม โรงภาษีเก็บค่าภาษีจากเรือสินค้าต่างชาติ ตัวอาคารเป็นสถาปัตยกรรมแบบปัลลาดีโอ, ที่ทำการของฮ่องกงและเซี่ยงไฮ้แบงกิ้งคอร์ปอเรชั่น ธาคารสัญชาติฮ่องกง ที่เข้ามาเปิดกิจการในประเทศไทยตั้งแต่ปี พ.ศ. 2431 เป็นต้น

## ระเบียงภาพของอาคารที่อยู่ใกล้เคียง

ไฟล์:The premises of the Hongkong and Shanghai Banking Corporation, Ltd.jpg|ที่ทำการฮ่องกงและเซี่ยงไฮ้แบงกิ้งคอร์ปอเรชั่นในอดีต
ภาพ:House No.1.jpg|thumb|บ้านเลขที่ 1 ถนนเจริญกรุง ในปัจจุบัน
ไฟล์:Louis T. Leonowens warehouse, Bangkok 01.jpg|thumb|อาคารโกดังของหลุยส์ ที. ลีโอโนเวนส์ บุตรชายของแอนนา ลีโอโนเวนส์  เท่าที่เหลือในปัจจุบัน
ภาพ:The offices of Louis T. Leonowens, Ltd.jpg|อาคารที่ทำการกิจการของหลุยส์ ที. ลีโอโนเวนส์
ไฟล์:Embassy of Portugal, Bangkok (I) (cropped).jpg|สถานทูตโปรตุเกส เมื่อมองจากฝั่งแม่น้ำเจ้าพระยา
ไฟล์:Old Customs House Bangkok.jpg|อาคารศุลกสถาน
ภาพ:Bang Rak, Bangkok 10500, Thailand - panoramio (1).jpg|อาคารที่ทำการเดิมของบริษัทอีสต์ เอเชียติก ที่อยู่ใกล้กับอาสนวิหารอัสสัมชัญ
ภาพ:Place themb french.jpg|สถานเอกอัครราชทูตฝรั่งเศสประจำประเทศไทย
ภาพ:Assumption Cathedral Bangkok 2023-10 อาสนวิหารอัสสัมชัญ.jpg|อาสนวิหารอัสสัมชัญ
ภาพ:Royal Orchid Sheraton Hotel - panoramio.jpg|โรงแรมรอยัลออร์คิดเชอราตันและริเวอร์ซิตี้ ที่อยู่ติดกับท่าน้ำสี่พระยา


## อ้างอิง

## แหล่งข้อมูลอื่น
*
*
หมวดหมู่:ย่านในเขตบางรัก
หมวดหมู่:สถานที่ที่ตั้งชื่อตามนามของบุคคลสำคัญของไทย